钦定古今图书集成/明伦汇编/氏族典/第341卷 > 刘健
## 钦定古今图书集成/明伦汇编/氏族典/第341卷 > 刘健

按《明外史刘健传》：“健字希贤，洛阳人。父亮，三原教谕，
有学行。健举天顺四年进士，改庶吉士，授编修。成化
中，三迁至少詹事。孝宗即位，进礼部右侍郎，入内阁，
参预机务。弘治四年进尚书，兼文渊阁大学士。十一
年代徐溥为首辅。健骨相奇古，学问深粹，正色敢言，
无所依违，廉静自守，独以身任天下之重。武宗嗣位”，
东宫旧竖刘瑾等用事，日导帝游戏，由是怠于政事。
健恳切疏谏，帝终不能改，遂乞致仕归。瑾憾不已，矫
旨削籍为民。瑾诛，复官致仕。世宗立，官其孙成学为
中书舍人。嘉靖五年卒。谥“文靖。”孙望之，进士。